STOP NASILJU I AGRESIJI NA SPORTSKIM TERENIMA

Ne možemo zamisliti svakodnevicu bez sporta, bilo profesionalnog ili rekreativnog. Sport je vrlo važan dio našeg života. Posebno se veselimo utakmicama na kojima dokazujemo svoje vještine i trud s treninga. Nažalost, nekada utakmice ili natjecanja umjesto naših postignuća zasjene sukobi i grube riječi. Zbog toga se postavlja pitanje: *Može li se zamisliti sport bez nasilja?*

Prvo, sukobiti se mogu igrači. To se najčešće događa kada netko teško prihvaća svoj poraz ili ako netko nepošteno igra. U školskim ligama nekoliko puta se dogodio takav sukob. Važno je to spriječiti jer svađa i mržnja nas razdvajaju, a sport bi nas trebao spajati. U tim trenucima kada smo na travi, parketu ili u bazenu, trebali bismo biti bezbrižni i sretni.

Osim igrača, često možemo čuti kako se sukobljavaju navijači. Navijači bi trebali biti podrška svojim timovima. To znači da trebaju biti uz njih i onda kada gube. Upravo zbog navijača igrači žele biti još bolji. Nekada se navijači previše zanesu ili ne znaju iskazati svoje divljenje i obožavanje na pravi način. Oni, zbog kojih je igra ispunjena, nekada igru čine besmislenom. Što postižemo sramoćenjem onoga što volimo?

Umjesto toga, uživajmo u sportskim susretima kojima jačamo svoj duh i prijateljstva. Pružimo ruku svojim protivnicima i neka bolji pobijedi!

Učenici OŠ Ivana Gundulića